**SPKC bērnu zīmējumu konkursa “Neļauj gripai jūs noķert!” nolikums**

**Slimību profilakses un kontroles centrs (SPKC) aicina piedalīties bērnu zīmējumu konkursā “Neļauj gripai jūs noķert!”. Tā mērķis ir ar praktisku bērnu iesaisti rosināt viņu interesi par tādām veselībai nozīmīgām tēmām kā gripa un tās profilakse, t.sk., vakcinācija, jo bieži vien tieši bērni ir tie, kas uz pozitīvām pārmaiņām iedrošina gan vecākus, gan plašāku sabiedrību.**

Bērnu uzdevums ir attēlot, ko ikdienā cilvēks var darīt, lai neļautu “gripai sevi noķert” (piemēram, katru gadu vakcinēties, regulāri mazgāt rokas, stiprināt imunitāti, vēdināt telpas un tml.).

**Vērtēšana un apbalvošana** tiks veikta divās vecuma kategorijās:

no 4 līdz 7 gadiem;

no 8 līdz 12 gadiem.

Darbi tiks vērtēti pēc sekojošiem kritērijiem: iesniegtā darba atbilstība konkursa tēmai, oriģinalitāte, radošums un tehniskais izpildījums. Zīmējumu vērtēšanas komisiju veido 3 SPKC pārstāvji, kas katru darbu vērtēs punktu skalā no 1 līdz 10. Vienādu vērtējumu gadījumā lēmums tiks pieņemts, žūrijas locekļiem balsojot.

Katrā vecuma kategorijā tiks apbalvoti seši labāko darbu autori, **balvā** iegūstot dāvanu karti grāmatu un rakstāmpiederumu iegādei **30 EUR vērtībā**. Tāpat **12 labāko darbu autori tiks** lūgti savu darbu oriģinālus iesūtīt arī pa pastu, jo tie tiks **iekļauti** **SPKC** **tematiskajā** **kalendārā**.

**Zīmējumu** **iesniegšana**: sagatavotais zīmējums jānofotografē pēc iespējas augstākā kvalitātē un kā *WhatsApp* ziņa jānosūta uz tālruni 28601014. Zīmējumu var iesūtīt gan pats darba autors, gan kāds no vecākiem vai pedagogs. Kopā ar zīmējumu jānorāda zīmējuma autora vārds, vecums un darba nosaukums.

**NB!** Fotogrāfijās nedrīkst būt redzama bērna seja!

**Konkursa** **norises** **laiks**:

Darbu iesūtīšana: 17.– 27. oktobris.

Darbu apkopošana: 28. – 29. oktobris.

Vērtēšana: 30. oktobris – 5. novembris.

Konkursa rezultāti tiks paziņoti **6. novembrī** SPKC *Facebook* un *Twitter* profilos, kā arī draugiem.lv kontā “Sveiks un vesels.”

**Balvu izsniegšanas kārtība:**

ja laureātu dzīvesvieta ir Rīgā, balvas tiks piegādātas ar kurjeru, savukārt laureātiem reģionos balvas tiks nodotas ar pasta starpniecību. Ar konkursa uzvarētājiem SPKC sazināsies personiski.

**Papildinformācija:**

iesniedzot darbu, dalībnieki piekrīt, ka organizatori var izmantot konkursa darbus jebkuros plašsaziņas līdzekļos bez īpašas saskaņošanas, tai skaitā fiksēt fotogrāfijās, izmantot ar konkursu saistītos drukas darbos, video ierakstos, reprezentācijas materiālu sagatavošanā, publiski pārraidīt televīzijā neierobežotā apjomā un laika periodā Latvijā un ārpus tās robežām, vienlaikus saglabājot atsauci uz darbu autoriem.